На основу члана 16, члана 17 и члана 21 Одлуке о јавним признањима града Врања („Службени гласник града Врања“ број 23/11 – пречишћен текст, 25/14, и 18/18 ),Скупштина града Врања, на предлог Комисије за мандатно-имунитетска и административна питања и избор и именовања Скупштине града Врања, на седници одржаној дана 25.01. 2019 године, донела је:

**ОДЛУКУ**

**О ДОДЕЛИ „ ЈАВНОГ ПРИЗНАЊА 31. ЈАНУАР“**

**ЗА ДАН ГРАДА – 31. ЈАНУАР**

**ДАН ОСЛОБОЂЕЊА ВРАЊА 1878.ГОДИНЕ**

 **I**

 **Специјално јавно признање „31. Јануар“, у виду дипломе са новчаним износом од 100.000,00 динара, додељује се постхумно др. Владимиру Стаменковићу, специјалисти урологије из Врања, за остварене изузетне резултате у области здравствене заштите грађана Врања и околине.**

 Др. Владимир Стаменковић, специјалиста урологије из Врања, рођен је 26.04.1956. године. Завршио је медицински факултет а потом и специјализацију из области урологије у Београду. Читав радни век провео је у радном односу у Здравственом центру Врање као лекар уролог, где је дуги низ година био Начелник службе за урологију а у периоду од 2013 – 2016. године био је и Генерални директор „Здравственог центра“ у Врању и у том периоду дао велики допринос изградњи новог Хирушког блока.

 У свом богатом радном веку, као специјалиста уролог имао је око 17.000 операција и асистенција приликом операција. Учествовао је на многим конгресима из области урологије у земљи и иностранству а потом стечено знање и искуства несебично преносио својим колегама. Био је пре свега добар човек, лекар, поштован и цењен од својих колега и пецијената.

 Умро је 05.01.2019. године прерано завршивши свој животни и радни век.

 **Имајући у виду изузетне резултате остварене на пољу здравствене заштите грађана града Врања и околине, Скупштина града Врања додељује постхумно „ Специјално јавно признање 31. Јануар – дан града, др. Владимиру Стаменковићу специјалисти урологије из Врања.**

 **II**

**Јавно признање „31. Јануар“, у виду дипломе са новчаним износом од 50.000,00 динара, додељује се:**

1. **Дејану Антићу, Доктору историјских наука из Врања за остварене изузетне резултате из области друштвених делатности, односно за издата, остварена и призната дела из научне области.**

 Др. Дејан Антић, рођен је 1987. године у Врању где је завршио основну и средњу школу а потом је уписао и Филозофски факултет у Нишу, где је дипломирао у року са просечном оценом 9.21 као други по успеху у својој класи. У октобру 2010. године, уписао је мастер студије историје Филозофског факултета у Нишу које завршава у року са оценом 10.00.Октобра 2012. године уписао је докторске академске студије на истом факултету, а докторску дисертацију под насловом „Политичке прилике и српски народ у Вардарској Македонији“ (1903-1912), одбранио је 2017. године са оценом 10.00 и данас је један од најмлађих доктора наука у Србији из своје области.

 У периоду од 2010-2011. године обављао је функцију студента продекана Филозофског факултета у Нишу као и функцију студента проректора Универзитета у Нишу.

 У периоду 2012-2013. године, радио је као сарадник у настави на департману за историју Филозофског факултета у Нишу, од 2013-2017. године радио је као асистент на истом факултету.

 2017. године, биран је у звање доцента На Филозофском факултету у Нишу где и данас ради на предметима Историја Југославије, Методика наставе Историје и Увод у историјске студије са методологијом а такође је ангажован у наставном процесу наПедагошком факултету у Врању на предмету Основи друштвених наука.

 Председник је Управног одбора Народног музеја у Лесковцу и члан Савета Високе школе примењених струковних студија Врање.

 У својој не тако дугој каријери, аутор је више од 30 научних радова савремене историје публикованих у домаћим и међународним научним часописима и зборницима.

Рецезент је бројних монографских публикација, великог броја часописа и изложби.

 Од награда, добитник је „ Карађорђеве повење“ коју додељује Краљевски књижевни клуб и Друштво Српских књижевника.

Добитник је свечаног признања Субнора града Врања за изузетно залагање и допринос у остваривању програмских активности поводом обележавање 70. година победе над фашизмом у другом светском рату, као и других бројних награда и признања у земљи.

 Организовао је четири велика међународна научна симпозијума, као и неколико научних трибина, промоција књига и изложби.

 **Имајући у виду огроман допринос на плану развоја научног и уметничког стваралаштва из области друштвених делатности не само у Врању већ и целе Србије, Скупштина града Врања додељује „ Јавно признање“ 31. Јануар, Доктору историјских наука из Врања, Дејану Антићу.**

**III**

1. **Државном секретару у Министраству државне управе и локалне самоуправе Бојану Стевићу за допринос развоју града, односно унапређивању и развоју локалне самоуправе.**

Бојан Стевић, рођен је 21.априла 1979. године у Лазаревцу. Дипломирао је на факултету за пословно - индустријски менаџмент на одсеку пословног менаџмента на Универзитету „ Унион“

 Од 2001. године, запослен је у Електропривреди Србије где је радио до 2012. године након чега је изабран за Заменика председника Градске општине Лазаревац и ову дужност је обавављао до 2016. године. У два наврата 2012 и 2016. године, биран је за одборника у Скупштини градске општине Лазаревац.

За државног секретара у Министарству државне управе и локалне самоуправе постављен је први пут децембра 2016. године.

Члан је пројектно менаџерског тима за реализацију пројекта оспособљавања аеродрома „ Морава“ за обављање ваздушног саобраћаја а такође је члан и радне групе за пружање подршке вођењу унутрашњег дијалога о Косову и Метохији.

 Добитник је Видовданске награде 2014. године, највишег признања Градске општине Лазаревац, као командант Штаба за ванредне ситуације за време поплава у Лазаревцу.

 Државни секретар у Министарству државне управе и локалне самоуправе, Бојан Стевић помогао је својим утицајем граду Врању у многобројнм пројектима који су имали за циљ реформу јавне управе и успостављање европских стандарда у складу са начелима Европског административног простора и остваривању стратешких циљева:

* Модернизацију и унапређење рада и професионализацију Локалне управе
* Свеобухватну примену принципа доброг управљања
* Одрживу децентрализацију јавне управе.

Од многобројних пројеката преко којих је граду помогло Министарство државне управе и локалне самоуправе и Државни секретар у овом Министраству Бојан Стевић, свакако треба истаћи пројекат „ Реформа пореза на имовину а у циљу рапидног увећања буџетских прихода града Врања, ажурирање локалне пореске базе и формирање релевантног локалног пореског система.

 **Имајући у виду значајан допринос унапређењу рада локалне пореске администрације кроз реформу пореза на имовину, Скупштина града Врања, додељује Јавно признање „31.јануар“, Бојану Стевићу, Државном секретару у Министарству државне управе и локалне самоуправе.**

**IV**

**„Јавно признање“ 31. Јануар“, у виду дипломе, додељује се:**

 **Јавном предузећу „ Путеви Србије“** **за допринос развоју града Врања и градске општине Врањска Бања и реализацији инфраструктурних пројеката на овим територијама.**

Јавно предузеће „ Путеви Србије“ основано је на основу Закона о јавним путевима 2005. године за обављање послова који се односе на трајно, непрекидно и квалитетно одржавање, заштиту, експлоатацију и изградњу, реконструкцију, организацију и контролу наплате путарине, развој и управљање путевима првог и другог реда на територији Републике Србије. Поред ових делатности ЈП „ Путеви Србије обавља и стручне послове на изградњи, обнови и управљању саобраћајем на државним путевима.

 Јавно предузеће „ Путеви Србије“ се поред наведеног брине и о безбедности саобраћаја кроз отклањање опасних места али и о заштити човекове животне средине кроз елиминисање или смањење штетних утицаја путева и саобраћаја на животну средину.

 Јавно предузеће „ Путеви Србије“ је кроз низ инфраструктурних пројеката вазаних за адаптацију, реконструкцију путева на територији града Врања дао допринос развоју путне инфраструктуре нашег града, где за ову прилику издвајамо само неке од тих пројеката :

* Реконструкција пута IIа реда, на деоници Врање - Власе у укупној дужини од 2 км, вредност радова 18 милиона динара.
* Реконструкција пута IIб реда, на деоници Крифа феја – Врањска Бања, вредност радова 96 милиона динара и пута IIб реда – центар Крива феја, вредност радова 1.5 милиона динара.
* Реконструкција Радничке улице у Врању у укупном износу од 18 милиона динара.

 **Уз искрену и дубоку захвалност за сву подршку коју пружа граду Врању реализујући значајне инфраструктурне пројекте , Скупштина града Врања додељује „ Јавно признање 31. Јануар, Јавном предузећу „ Путеви Србије“**

**V**

**Jавно признање „ 31. Јануар, у виду дипломе, додељује се:**

 **ПРЕДУЗЕЋУ “CREDO“ DOO VRANJE** **за допринос у реализацији инфраструктурних пројеката на територији града Врања.**

 „ **CREDO“ DOO VRANJE** је савремено предузеће које је основано 2001. године у Врању и бави се пројектовањем и извођењем радова на пољу електроинсталација и грађевина. Данас се може похвалити да је једно водећих средњих предузећа из области којом се бави на тржишту Србије.

 Предузеће данас има пословне јединице у Врању, Нишу и Београду. Пројектовали су и реализовали велики број објеката различитих намена а као доказ ових тврдњи су 400.000 квадратних метара изведених објеката.

 При крају 2018. године, „ Credo“ doo Vranje је успешно реализовао један од највећих пројеката у историји града Врања – изградњу новог Хирушког блока, на коме је радио на грађевинско и грађевинско занатским радовима, електроинсталатерским радовима, машинским инсталацијама и инсталацијама ВИК-а. Вредност укупних радова је 3.160.000.еура. Током извођења самих радова, Тим овог предузећа је показао висок ниво професионализма и стручности без ког не би било могуће реализовати овако важан пројекат.

**Имајући у виду да је предузеће „CREDO“ DOO VRANJE“, показало изузетну професионалност и одговорност приликом реализације једног од највећих инфраструктурних пројеката у историји града Врања, изградњи новог Хирушког блока, Скупштина града Врања додељује колективно Јавно признање 31. Јануар, предузећу „CREDO“ DOO VRANJE“**

**Jавно признање „ 31. Јануар, у виду дипломе, додељује се:**

**ПЕДАГОШКОМ ФАКУЛТЕТУ из Врања** за унапређење васпитно - образовне делатности на територији града Врања.

 **Педагошки факултет у Врању** део је Нишког Универзитета и установа је са дугом традицијом учитељства на овим просторима. Најпре је у Врању радила Учитељска школа, а затим и петогодишња учитељска школа и Педагошка академија „ Иво Андрић“. Октобра 1993. године, основан је Учитељски факултет у Врању који је од 2015. године прерастао у Педагошки факултет.

 Педагошки факултет је данас модерна наставно – научна и образовна Високошколска установа која у оквиру своје делатности реализује образовну и научноистраживачку делатност коју прати издаваштво кроз публиковање књига, уџбеника, приручника, монографија и других стручних информативних издања.

 На педагошком факултету студира око 750 студената,а од оснивања факултета дипломирало је 1430 студената и одбрањено је 15 докторских дисертација. Поред седишта факултета које је у Врању, факултет има и одељење у Неготину. У протеклом периоду професори и наставници факултета били су укључени у реализацију више научних пројеката основних, примењених и развојних истраживања.

 Са градом Врањем, Педагошки факултет остварује веома успешну сарадњу. Поред заједничке организације неколико научних скупова из различитих области, Педагошки факултет је члан Локалне мреже за заштиту деце од насиља, где факултет реализује више мера и активности са циљем промоције заштите деце од насиља и популарисање превенције о сузбијању злостављања и занемаривања деце на подручју града Врања.

 Педагошки факултет је једном речју активан чинилац образовног, васпитног, научног и културног миљеа града.

 **Као израз захвалности према досадашњем образовном раду, Скупштина града Врања додељује Јавно признање „31Јануар“ , Педагошком Факултету у Врању.**

 **VI**

Одлуку објавити у „ Службеном гласнику града Врања“ и интернет страници града Врања.

**СКУПШТИНА ГРАДА ВРАЊА**

**25.01.2019.године, брoj:17-7/2019-10**

 **ПРЕДСЕДНИК СКУПШТИНЕ**

 **Дејан Тричковић,спец.двм, с.р.**

**ТАЧНОСТ ПРЕПИСА ОВЕРАВА: СЕКРЕТАР СКУПШТИНЕ**

 **Марко Тричковић**